អ្នក​ដំណើរ​និង​បុគ្គលិក​សល់​ក្នុងនាវា Westerdam មិនត្រូវអនុញ្ញាតឲ្យ​ចេញ​ពីនាវាចាប់​ពី​ពេល​នេះ
ស្ត្រី​អាមេរិកាំង​រូប​នេះគឺជា​ អ្នក​ដំណើរ​ម្នាក់​ក្នុង​ចំណោម​អ្នក​ដំណើរ​ចំនួន ជាង ២០០០នាក់តាមនាវាកម្សាន្ត Westerdam របស់​ក្រុមហ៊ុន Holland ​America Line ដែល​រដ្ឋាភិបាល​ចំនួន​បួន រួមមាន​ជប៉ុន តៃវ៉ាន់ ហ្វីលីពីន និងថៃ ​បដិសេធ​មិន​ឲ្យ​ចូលចត​ ដោយសារ​បារម្ភថា អ្នក​ដំណើរ​ទាំង​នោះ​អាច​មាន​មេរោគ​កូរ៉ូណា។
ខេត្តព្រះសីហនុ — អ្នកដំណើរនិងបុគ្គលិកនាវាមិនត្រូវបានអនុញ្ញាតឲ្យចេញពីនាវាកម្សាន្តអន្តរជាតិ MS Westerdam ដែលចតនៅក្រុងព្រះសីហនុនោះទេនៅព្រឹកថ្ងៃអាទិត្យនេះ ក្រោយមានព័ត៌មានថា អ្នកដំណើរជនជាតិអាមេរិកកាំងម្នាក់បានផ្ទុកវីរុសកូរ៉ូណា ដោយត្រូវបានរកឃើញនៅប្រទេសម៉ាឡេស៊ី។ កាលពីយប់ថ្ងៃសៅរ៍ អាជ្ញាធរ និងមន្ត្រីសុខាភិបាលម៉ាឡេស៊ីបានរកឃើញថា អ្នកដំណើរម្នាក់តាមនាវា MS Westerdam ដែលបានចុះចតនៅកម្ពុជាកាលពីថ្ងៃព្រហស្បតិ៍មានផ្ទុកមេរោគកូរ៉ូណាវីរុស Covid-19 បន្ទាប់ពីស្រ្តីវ័យ ៨៣ឆ្នាំ ជនជាតិអាមេរិកកាំង បានធ្វើដំណើរតាមយន្តហោះពីទីក្រុងភ្នំពេញឆ្ពោះទៅកាន់ប្រទេសម៉ាឡេស៊ី។ នេះបើយោងតាមសារព័ត៌មានក្នុងស្រុករបស់ម៉ាឡេស៊ី។ មន្ត្រីសុខាភិបាលម៉ាឡេស៊ី លោក Noor Hisham Abdullah ត្រូវបានដកស្រង់សម្តីតាមសារព័ត៌មាន Malaysiakini ថា ការត្រួតពិនិត្យសុខភាពនៅអាកាសយានដ្ឋានកូឡាឡាំពួរបានរកឃើញថា អ្នកធ្វើដំណើរពីររូប ក្នុងនោះរួមមានស្ត្រីជនជាតិអាមេរិកាំងម្នាក់ដែលធ្វើដំណើរពីកម្ពុជា មានអាការៈសុខភាពដែលអាចបង្កឡើងដោយមេរោគកូរ៉ូណាវីរុស។ លោកបានថ្លែងថា៖ «ការធ្វើតេស្តពិនិត្យរកមេរោគ Covid-19 ត្រូវបានធ្វើឡើងដោយវិទ្យាស្ថានស្រាវជ្រាវវេជ្ជសាស្ត្រ “Institute for Medical Research” ហើយស្ត្រី [ជនជាតិអាមេរិក]ម្នាក់នោះត្រូវបានរកឃើញថា មានផ្ទុកមេរោគនេះ នៅថ្ងៃទី១៥ ខែកុម្ភៈ»។ ស្ត្រីអាមេរិកាំងរូបនេះគឺជា អ្នកដំណើរម្នាក់ក្នុងចំណោមអ្នកដំណើរចំនួន ជាង ២០០០នាក់តាមនាវាកម្សាន្ត Westerdam របស់ក្រុមហ៊ុន Holland America Line ដែលរដ្ឋាភិបាលចំនួនបួន រួមមានជប៉ុន តៃវ៉ាន់ ហ្វីលីពីន និងថៃ បដិសេធមិនឲ្យចូលចត ដោយសារបារម្ភថា អ្នកដំណើរទាំងនោះអាចមានមេរោគកូរ៉ូណា។ សារព័ត៌មានក្នុងស្រុករបស់ម៉ាឡេស៊ីដដែលបានឲ្យដឹងថា ស្ត្រីអាមេរិកាំងរូបនេះកំពុងទទួលការព្យាបាលនៅមន្ទីរពេទ្យ Sungai Buloh ក្នុងប្រទេសម៉ាឡេស៊ី។ រីឯស្វាមីរបស់ស្ត្រីអាមេរិកាំងរូបនេះត្រូវបានរាយការណ៍ថា មិនមានផ្ទុកមេរោគ កូរ៉ូណាវីរុសទេ ប៉ុន្តែកំពុងត្រូវបានមន្ត្រីសុខាភិបាលម៉ាឡេស៊ីតាមដានស្ថានភាពសុខភាព។ អ្នកបើកឡានម្នាក់ ឈ្មោះ លី អាយុ៥៣ឆ្នាំ បានថ្លែងប្រាប់ VOA នៅម៉ោងជិត៨ព្រឹកថ្ងៃអាទិត្យនេះថា លោកនិងអ្នកបើកបរ៥នាក់ផ្សេងទៀត ត្រូវបានប្រាប់ឲ្យត្រៀមដឹកអ្នកដំណើរ តាំងពីម៉ោង៥ព្រឹក តែរហូតមកដល់ពេលនេះ មិនទាន់បានដឹកនៅឡើយទេ។ លោកយល់ថា ជើងយន្តហោះសម្រាប់ធ្វើដំណើរថ្ងៃនេះ ត្រូវបានលុបចោល។ លោក លី ដែលមានកូន៤នាក់ បានប្រាប់ថា លោកចាប់ផ្តើមមានការព្រួយបារម្ភកាន់តែខ្លាំង ក្រោយមានព័ត៌មាននៃអ្នកផ្ទុះវីរុសនេះ។ លោកមានប្រសាសន៍ថា៖ «មានការព្រួយបារម្ភខ្លាំងដែរ ព្រោះខ្ញុំមានប្រពន្ធ មានកូន ខ្លាចឆ្លងវីរុសកូរ៉ូណាហ្នឹង»។ អ្នកបើករថយន្តម្នាក់ទៀត លោក សុខេម អាយុ៤៥ឆ្នាំ មានប្រសាសន៍ថា លោកក៏ត្រូវបានឲ្យរង់ចាំដឹកអ្នកដំណើរតាំងពីម៉ោង៥ព្រឹកដូចគ្នា។ លោកបន្តថា លោកមានការព្រួយបារម្ភខ្លាំងដូចគ្នា ដោយសារពីមុនគិតថា មិនមានអ្នកផ្ទុកវីរុសនោះទេ។ លោក សុខេម ដែលមានកូនបីនាក់ បានប្រាប់ VOA ថា៖ «ខ្ញុំសូមឲ្យរាជរដ្ឋាភិបាលជួយ ព្រោះពួកខ្ញុំនៅជួរមុខ សូមឲ្យជួយមើលថែ»។ សាធារជន និងអ្នកសារព័ត៌មានមិនត្រូវបានអនុញ្ញាតឲ្យចូលសេរី ដូចកាលពីថ្ងៃព្រហស្បតិ៍នោះទេ។ អាជ្ញាធរដែលយាមកាមនៅច្រកចូល បានលើកឡើងថា ភ្ញៀវ និងបុគ្គលិកនាវា មិនត្រូវបានអនុញ្ញាតឲ្យចេញពីកប៉ាល់នោះទេ។ រហូតមកដល់ពេលនេះ មិនទាន់មានព័ត៌មានផ្លូវការថាតើក្រុមហ៊ុន Holland America Lane ដែលគ្រប់គ្រងនាវានេះ បានលុបចោលជើងយន្តហោះសម្រាប់ថ្ងៃនេះ ឬយ៉ាងណានោះ។ បើតាមសេចក្តីថ្លែងការណ៍របស់ក្រុមហ៊ុនដែលបង្ហោះនៅលើហ្វេសប៊ុកនៅព្រឹកថ្ងៃអាទិត្យនេះ អ្នកធ្វើដំណើរប្រមាណ ២៣៦នាក់ និងបុគ្គលិកនាវា ៧៤៧នាក់ទៀតកំពុងស្ថិតនៅលើវានានេះ។ ក្រុមហ៊ុន និងក្រសួងសុខាភិបាលកម្ពុជា បានស្នើឲ្យអាជ្ញាធរម៉ាឡេស៊ីធ្វើតេស្តម្តងទៀត ដើម្បីបញ្ជាក់។ នាវានេះមានអ្នកទេសចរណ៍សរុបចំនួន ១៤៥៥នាក់ និងបុគ្គលិកនាវាចំនួន៨០២នាក់។ អ្នកស្រី Emily Zeeberg អ្នកនាំពាក្យស្ថានទូតសហរដ្ឋអាមេរិកប្រចាំកម្ពុជា បានប្រាប់វីអូអេថា ស្ថានទូតអាមេរិកប្រចាំកម្ពុជាបានដឹងពីសេចក្តីរាយការណ៍ព័ត៌មានខាងលើនេះ ហើយថា «យើងកំពុងសហការជាមួយមន្ត្រីពាក់ព័ន្ធគ្រប់រូប ដើម្បីបញ្ជាក់ឲ្យច្បាស់ពីសេចក្តីរាយការណ៍ទាំងអស់នេះ»។ អ្នកស្រីបានសរសេរតាមសារអេឡិចត្រូនិកមកកាន់វីអូអេថា៖ «សុវត្ថិភាព និងសុខមាលភាពរបស់ពលរដ្ឋអាមេរិកគឺជា អាទិភាពចម្បងរបស់ស្ថានទូតអាមេរិក។ យើងកំពុងធ្វើការសហការយ៉ាងជិតស្និទ្ធជាមួយមន្ត្រីរដ្ឋាភិបាល និងមន្ត្រីសុខាភិបាលកម្ពុជា ក្នុងការចាត់វិធានការផ្នែកត្រួតពិនិត្យសុខភាពបន្ថែមទៀតដែលចាំបាច់»។ គួរបញ្ជាក់ថា ក្នុងចំណោមអ្នកដំណើរជិត ២០០០នាក់ នៅលើនាវា Westerdam នេះ អ្នកដំណើរ២០នាក់ ត្រូវបានរាយការណ៍ថា មានបញ្ហាសុខភាពដូចជា ផ្តាសាយ រាគរូស និងមានបញ្ហាក្រពះ និងពោះវៀនជាដើម។ ក្រសួងសុខាភិបាលកម្ពុជាបានលើកយកវត្ថុសំណាកពីអ្នកដំណើរទាំងនេះទៅពិនិត្យនៅឯវិទ្យាស្ថានប៉ាស្ទ័រ ហើយបានបញ្ជាក់កាលពីយប់ថ្ងៃព្រហស្បតិ៍ថា ពួកគេមិនមានផ្ទុកវីរុសកូរ៉ូណានោះទេ៕